钦定古今图书集成/明伦汇编/氏族典/第384卷 > 李密
## 钦定古今图书集成/明伦汇编/氏族典/第384卷 > 李密

按《隋书李密传》：“密字法主，真乡公衍之从孙也。祖耀，
周邢国公。父宽，骁勇善战，干略过人。自周及隋，数经
将领，至柱国、蒲山郡公。密才兼文武，志气雄远。开皇
中，袭父爵蒲山公，与杨元感为刎颈之交。大业初，授
亲卫大都督，称疾而归。及元感有逆谋，召密，密至，元
感以为谋主。及元感败，密闲行入关，为人所告，遂捕”
获，囚于京兆狱。时炀帝在高阳，与其党俱送帝所。行
次邯郸，夜宿村中，密穿墙而遁，亡抵平原，备遭饥馑，
至削树皮而食。诣淮阳，舍于村中，变姓名，称“刘智远”，
聚徒教授，经数月，郁郁不得志。为五言诗，诗成而泣。
时人怪之，以告太守，捕之，密乃亡去。会东郡贼帅翟
让聚徒万馀人，密归之，因王伯当以策干让，让遣说
诸小贼，所至辄降下，让始敬焉。荥阳太守张须陀以
兵讨让，让数为须陀所败，闻其来，大惧。密曰：“须陀勇
而无谋，保为公破之！”密分兵千人于林木闲设伏，让
军稍却。密发伏与让合击，大破之，遂斩须陀。让于是
令密建牙，别统所部越王侗、武贲郎将刘长恭率步
骑二万五千讨密，密一战破之。让于是推密为主上，
号为魏公，设坛场，即位称元年，置官属。帝遣王世充
率江淮劲卒五万来讨密，密逆战，不利。翟让所部王
儒信劝让为冢宰，以夺密权。密闻其言，图让。让至密
所，密有好弓示让，遂令让射，遣壮士自后斩之。未几，
世充夜袭仓城，密逆拒，破之。于是修金墉故城居之，
众三十馀万。俄而宇文化及弑逆越王侗称尊号，遣
使者授密太尉、尚书令、东南道大行台、行军元帅、魏
国公，令先平化及，然后入朝辅政。化及与密相遇，战
于童山之下，自辰达酉，密为流矢所中，乃归金墉。密
兵少，衣世充乏食，乃请交易，密许焉。初，东都绝粮，人
归密者日有数百，至此得食，而降人益少。密兵数战
不获赏，又厚抚初附之兵，于是众心渐怨。会世充悉
众来决战，密留王伯当守金墉，自引精兵阻卭山以
待之。世充夜潜济师，诘朝而阵，密方觉之，狼狈出战，
于是败绩。时王伯当弃金墉，保河阳，密自武牢渡河
以归之，谓伯当曰：“兵败矣，诸君幸不相弃，当共归关
中。”众咸曰：“然。”密遂归大唐，封邢国公，拜光禄卿。